2.12 รายการระหว่างกัน

นอกจากรายการระหว่างกันที่บริษัทฯ มีกับบริษัทย่อยดังที่กล่าวไว้ในเรื่องของ “การประกอบธุรกิจ
และนโยบายการลงทุนในบริษัทย่อย” (การประกอบธุรกิจในหน้า 8
และนโยบายการลงทุนในบริษัทย่อยในหน้า 26) แล้ว ในปี 2550 บริษัทฯ
และบริษัทย่อยยังมีรายการระหว่างกันกับบริษัทและบุคคลที่เกี่ยวข้องในเรื่องของการเช่าที่ดิน
และการซื้อทรัพย์สินระหว่างกันซึ่งผู้สอบบัญชีของบริษัทฯ
ได้รายงานไว้ในหมายเหตุประกอบงบการเงินข้อ 5
รายการบัญชีกับบุคคลหรือกิจการที่เกี่ยวข้องกันว่า “สินทรัพย์ส่วนใหญ่ของบริษัทฯ และหนี้สิน
รายได้และต้นทุนและค่าใช้จ่ายส่วนหนึ่งของบริษัทฯ
เป็นรายการที่เกิดขึ้นกับบริษัทย่อยและกิจการที่เกี่ยวข้องกัน
กิจการเหล่านี้เกี่ยวข้องกันโดยการมีบริษัทฯ เป็นผู้ถือหุ้นใหญ่ และ/หรือมีกรรมการร่วมกัน
รวมถึงการมีรายการกับบุคคลที่มีความเกี่ยวข้องกันกับกรรมการบริษัทฯ…”
รายละเอียดของรายการระหว่างกันของบริษัทฯ กับบริษัทที่เกี่ยวข้องกัน มีดังนี้

(1) รายการที่เกี่ยวข้องกันกับบริษัท เมืองไอยรา (2002) จำกัด

ที่ประชุมคณะกรรมการของบริษัทฯ ครั้งที่ 10/2548 เมื่อวันที่ 29 มิถุนายน 2548 ได้มีมติให้บริษัทฯ
เช่าที่ดินจำนวนประมาณ 300 ไร่ที่ตำบลหัวหว้า อำเภอศรีมหาโพธิ จังหวัดปราจีนบุรี จากบริษัท
เมืองไอยรา (2002) จำกัด มีกำหนดอายุสัญญา 3 ปี ในอัตราค่าเช่าปีละ 2,000,000 บาท
เพื่อใช้เป็นสถานที่เก็บสัตว์ที่มีเกินความจำเป็น และเพื่อเพาะเลี้ยงและขยายพันธุ์สัตว์ บริษัท
เมืองไอยรา (2002) จำกัด เป็นบริษัทฯ ที่นายไพศาล เตชะรัตนไชย
รองประธานกรรมการของบริษัทฯ ถือหุ้นประมาณร้อยละ 40.5 ของทุนจดทะเบียน

(2) รายการที่เกี่ยวข้องกับบริษัท เบิร์ดเซอร์คัส จำกัด

ที่ประชุมคณะกรรมการของบริษัทฯ ครั้งที่ 14/2550 เมื่อวันที่ 19 ธันวาคม 2550 ได้มีมติให้บริษัทฯ
เช่าที่ดินจำนวน 68-2-29.8 ไร่ ตั้งอยู่ที่ตำบลสามวาตะวันตก อำเภอมีบุรี (เมือง)
กรุงเทพมหานคร ซึ่งเป็นที่ดินแปลงใหญ่อยู่ติดกับบริษัทฯ จากบริษัท เบิร์ดเซอร์คัส จำกัด
ในอัตราค่าเช่าปีละ 3,000,000 บาท เพื่อประโยชน์ในการเพาะปลูกกล้วย ข้าวโพด หญ้า ผลไม้
ผัก และต้นไม้เล็ก เพื่อใช้เป็นอาหารสำหรับสัตว์ของบริษัทฯ ทั้งนี้
เพื่อเป็นแหล่งอาหารที่สามารถมั่นใจได้ว่าปลอดสารพิษ และปลอดภัยแก่สัตว์ บริษัท เบิร์ดเซอร์คัส
จำกัด เป็นบริษัทที่นางอาภา คิ้วคชา ประธานกรรมการบริหาร นายผิน คิ้วคชา
กรรมการผู้จัดการใหญ่ และนางสาวอัมพรศรี คิ้วคชา กรรมการของบริษัทฯ
เป็นกรรมการผู้มีอำนาจของบริษัทดังกล่าว

(3) รายการที่เกี่ยวข้องกับบริษัทหลักทรัพย์แอ๊ดคินซัน จำกัด (มหาชน)

เมื่อเดือนตุลาคม 2550 บริษัทฯ
ได้ซื้อคอมพิวเตอร์ที่ไม่ได้ใช้งานเนื่องจากการลดจำนวนสาขาของบริษัทหลักทรัพย์ แอ๊ดคินซัน จำกัด
(มหาชน) รวมจำนวน 120 ชุดเพื่อนำมาใช้งานด้านการบริหารงานข้อมูลของบริษัทฯ
โดยซื้อมาในราคาที่ตกลงกันเป็นการเหมารวมทั้งสิ้น 960,000 บาท บริษัทหลักทรัพย์ แอ๊ดคินซัน
จำกัด (มหาชน) เป็นบริษัทที่นางอาภา คิ้วคชา ประธานกรรมการบริหาร และนายผิน คิ้วคชา
กรรมการผู้จัดการใหญ่ของบริษัทฯ เป็นรองประธานกรรมการ
และกรรมการของบริษัทดังกล่าวตามลำดับ

(4) รายการที่เกี่ยวข้องกับบริษัท ศูนย์ปลาสวยงาม บางกอกฟาร์ม จำกัด

ในระหว่างปี 2550 บริษัทฯ ได้ซื้ออุปกรณ์เครื่องกรองน้ำ เครื่องปรับอุณหภูมิน้ำ
เพื่อจัดสร้างบ่อเลี้ยงปลาแบบตู้กระจกขนาดใหญ่ในสวนสัตว์มารีนปาร์ค
ตามโครงการสร้างแหล่งดึงดูดใหม่ๆ แก่นักท่องเที่ยวในโอกาสฉลองครบรอบ 20 ปีของบริษัทฯ
และได้จัดซื้อปลาแฟนซีคาร์ฟจากบริษัท ศูนย์ปลาสวยงาม บางกอกฟาร์ม จำกัด
เพื่อนำมาเลี้ยงเพิ่มเติมในสวนสัตว์มารีนปาร์คดังกล่าว อุปกรณ์บ่อเลี้ยงปลา และปลาแฟนซีคาร์พ
มีมูลค่าที่ตกลงกันในราคาทุนประมาณ 2.20 ล้านบาทและ 2.75 ล้านบาทตามลำดับ บริษัท
ศูนย์ปลาสวยงาม บางกอกฟาร์ม จำกัด เป็นบริษัทที่นางสาวอัมพรศรี คิ้วคชา กรรมการของบริษัทฯ
เป็นกรรมการผู้มีอำนาจลงชื่อผูกพันบริษัท